НыбжьыщIэхэр дэзыхьэх къыдэкIыгъуитI
«Нур» сабий журналым и зи чэзу (етIуанэ, ещанэ) къыдэкIыгъуэхэр дунейм къытехьащ.
Къыхэгъэщыпхъэщ, журналыр сабийхэм гурыхь ящыхъун папщIэ абы и теплъэм мыхьэнэшхуэ зэриIэр. Сыт щыгъуи хуэдэу, мы къыдэкIыгъуэхэми я жинтхэр егугъуу ягъэщIэрэщIащ. Ар зылъагъуну цIыкIухэр, дауи, хьэпшып, псэущхьэ зэмылIэужьыгъуэхэм я сурэт щхъуэкIэплъыкIэхэм дахьэхынущ, ахэр гъэщIэгъуэн ящыхъунущ.
ЕтIуанэ къыдэкIыгъуэр къызэIуех журналым и редактор нэхъыщхьэ Аброкъуэ Бэллэ я щIэджыкIакIуэ ныбжьыщIэхэм зэразыхуигъазэ псалъэхэмкIэ. Тхэн щIэзыдзагъащIэхэм, сурэт щIыным дихьэх-хэм, еджэным къыхэжаныкIхэм зэпымыууэ гулъытэ зэрыхуащIым къытеувыIа нэужь, сабийхэр абы хегъэгъуазэ IэпщIэлъапщIэ, IэпэIэсэ цIыкIухэм ядэIэпыкъун я мураду, мы къыдэкIыгъуэр нэхъыбэу а IэщIагъэ- хэм зэрытрагъэщIам. Абы ихуащ усакIуэ-хэу ХьэцIыкIу Хьэсэн, Щоджэн Леонид, Гъубжокъуэ Лиуан IэпщIэлъапщIэ ныбжьыщIэхэм, Iэмэпсымэхэм ятеухуа я «Пхъэпс», «Шэдыбжь», «Гъурдэ», «Хьэпшып жьгъейхэм я тыкуэн» усэ хьэлэмэтхэмрэ абыхэм дыщIагъуа сурэтхэмрэ.
АдэкIэ къыкIэлъокIуэ Адыгэбзэм и махуэм ирихьэлIэу Борыкъуей Жаннэ усэу игъэпса «Адыгэбзэм и пшыналъэ» тхыгъэ гъэщIэгъуэныр. Сабийхэр хьэрфхэмрэ абыхэм я теплъэхэмрэ зэрыхагъэгъуазэм къищынэмыщIауэ, а хьэрфхэмкIэ къыщIидзэ псалъэхэм я сурэтхэри щIыгъужащ. Шэч къытетхьэркъым абы ныбжьыщIэхэр зэрыдахьэхынум. Апхуэдэхэщ унэр, Iэнэ лъакъуищыр, цейр, джатэр, нэгъуэщIхэри.
Журналым и лэжьакIуэхэмрэ абы и щIэджыкIакIуэхэмрэ зэпыщIэныгъэ быдэ зэраIэм и щыхьэтщ еджакIуэ цIыкIухэм къыхуагъэхьа тхыгъэхэм ящыщу къытехуахэр. Апхуэдэхэщ гъукIэм, гъущIым епха псалъэжьхэр, нэщэнэ, жыIэгъуэ, псынщIэрыпсалъэхэр, къуажэхьхэр, нэгъуэщI тхыгъэхэр. НыбжьыщIэхэм щIэщыгъуэ зэращыхъунум къыдэкIуэу, Iущагъ къызыхахынщ Шэджэм ЕтIуанэ къуажэм и курыт еджапIэ №2-м и 6-нэ классым щIэс Борсэ Елдар къитха «Нал Iунэр бэн Iунэ зыщIыж Тхьэр щыIэщ» хъыбарыр.
Къэрэшей-Шэрджэсым хыхьэ Хьэбэз къуажэм и курыт еджапIэм и 8-нэ классым щIэс Хьэмдэхъу Бэллэ «Нурым» къигъэхьа «Адыгэ лъэпкъ IэщIагъэхэр» тхыгъэм цIыкIухэр щыхегъэгъуазэ шыхъуэ, Iэщыхъуэ, хадэгъэкI IэщIагъэхэм икIи ныбжьыщIэхэм ярегъэцIыху пхъэху макъамэ Iэмэпсымэхэр зыщI икIи абы Iэзэу еуэ и егъэджакIуэ Ашэбокъуэ Азэмэт. Тхыгъэм къыхощ езыри шыкIэпшынэм хуабжьу зэрыдихьэхар.
КъыкIэлъыкIуэ напэкIуэцIым щхьэхуэу къыщыхьащ арджэным теухуа гъэщIэгъуэн куэд. Ар щIыныр Iэзэу къызэхъулIэхэм ящыщ Мэзло Руслан и тхыгъэмрэ сурэтхэмкIэ цIыкIухэр хагъэгъуазэ арджэныр зэрагъэхьэзыр щIыкIэм.
Фигу къэдгъэкIыжынщи, нэхъапэIуэкIэ къыдэкIа журналхэм ящыщ зым Нур ЦIыкIураш ИлъэсыщIэ псейм хигъэпщкIухьа псалъэр къэзыгъуэтыф къэщIэрейхэм къалэн ящищIат абы теухуа усэ зэхалъхьэу къагъэхьыну. Усэ тхыным зи зэфIэкI еплъыжахэм ящыщщ Налшык къалэм и курыт еджапIэ №29-м и 5-нэ классым щеджэ Махуэ Самирэт, Шэджэм къалэм и курыт еджапIэ №1-м и 3-нэ классым щIэс Мамхэгъ Асир, Къармэхьэблэ къуажэм и курыт еджапIэм и 3-нэ классым щеджэхэу Къэшэж Марианнэ, Шэру Айдэмыр, Къармэ Нарт, Бей Аслъэн сымэ. Журналым и лэжьакIуэхэм фIыщIэ хуащI напэкIуэцIым зи усэ ихуа сабийхэмрэ абыхэм я адэ-анэхэмрэ икIи дяпэкIи ныбжьыщIэхэр къадэлэжьэну къыхураджэ.
«Нурыр» зи Iэпэгъухэм къапэщылъщ къыкIэлъыкIуэ напэкIуэцIым ихуа мэл сурэтитIым зэмыщхьу хэлъу гу зылъатэхэр — къатхыну. Апхуэдэу цIыкIухэм къапоплъэ къагъэлъэгъуа бжыгъэхэм я лъагъуэм ирикIуэурэ адыгэ фащэмрэ уанэмрэ хуэдэу ди лъэпкъыр цIэрыIуэ зыщIа хьэпшыпыр зищIысымрэ абы и фIагъымрэ къахутэну. НыбжьыщIэхэр къыхураджэ упщIэхэм я жэуапхэр «Нурым» и редакцэм ягъэхьыну.
Сыт щыгъуи хуэдэу Бекъан Масирэт и лэжьыгъэхэр щIэщыгъуэщ. Абы и псалъэзэблэдзым ит псалъэхэмрэ бжыгъэхэмрэ я тегъэщIапIэу сабийхэм иджы къащIэн хуейщ Iэмэпсымэхэмрэ хьэпшыпхэмрэ зэреджэр. Апхуэдэуи Бекъаным цIыкIухэм захуегъазэ псалъэзэблэдзым имыхуа IэмэпсымитIым я сурэтхэр напэкIуэцIым къыщыхьа ребусым къыщалъыхъуэу я лэжьыгъэхэр и электрон пощтым ягъэхьыну.
Журналым и етIуанэ къыдэкIыгъуэр зэхуещIыж ХьэтIохъущыкъуей дэт кадет еджапIэ-интернат №1-м и 5-нэ классым нэгъабэ щIэтIысхьа еджакIуэ 25-м зыIэрагъэхьа ехъулIэныгъэхэм ятеухуа тхыгъэрэ абыхэм я сурэтхэмкIэ. Кадет ныбжьыщIэ-хэм япэ увыпIэхэр къыщыхуагъэфэщащ Сочэ щекIуэкIа «Олимпийская зарница», «Эльбрусская зарница» урысейпсо зэхьэзэхуэхэм.
Ещанэ къыдэкIыгъуэр къызэIуех Аброкъуэ Бэллэ и «Гъатхэ пасэ» усэмкIэ. Абы къыпещэ Кэнжэ къуажэм и курыт еджапIэ №20-м и ещанэ классым щIэс Мэкъуауэ Бэллэ и «Си нанэ» усэмкIэ. АдэкIэ журналым ихуащ Нало Заур зэридзэкIа «Зэшыпхъуищ» тэтэр таурыхъыр.
Хабзэ зэрыхъуауэ, журналым къыщыхьащ Борыкъуей Жаннэ усэу игъэпса «Адыгэбзэм и пшыналъэ» тхыгъэ гъэщIэгъуэныр. Шэч хэлъкъым абы сабийхэр зэрыдахьэхынум. КъыкIэлъыкIуэу ныбжьыщIэхэм къапэщылъщ мывэцIэхэр адыгэбзэкIэ зрагъащIэу абыхэм я сурэтхэр напэкIуэцIым къыщагъуэтыну.
«Нурыр» къыдэкIын зэрыщIидзэрэ мы гъэм илъэс 35-рэ ирокъу. Хамэ къэралхэм щыпсэу адыгэхэми нэгъабэ лъандэрэ журналым Iэ традзэ. Германием и Дюссельдорф къалэм щыIэ Адыгэ Хасэм и тхьэмадэ Темыркъан Заур и фIыгъэкIэ, журналым и напэкIуэцIхэм щыдолъагъу Гер-маниемрэ Швейцариемрэ щыпсэу ди лъэпкъэгъу ныбжьыщIэхэм ящыщу журналыр зи Iэпэгъу хъуа цIыкIухэм я сурэтхэр.
АдэкIэ ихуащ сурэтыщI Аккизовэ Имарэ теухуа тхыгъэ гъэщIэгъуэн. Гуащэ щIыным и щэхухэм фIыуэ хэзыщIыкI IэпщIэлъапщIэр ныбжьыщIэхэм ядогуашэ тхьэкIумэкIыхьым и теплъэр зэращIымкIэ.
КъыкIэлъыкIуэ напэкIуэцIхэм цIыкIухэм къащыпоплъэ лэжьыгъэ щIэщыгъуэхэр. Апхуэдэщ цIыжьдадэ сурэту абы къыщыхьар къабжыныр. ИтIанэ къапэщылъщ сурэтым щалъагъу уафэр, жыг къудамэхэр, бзу къуэлэн цIыкIухэр я плъыфэхэмкIэ ялэжыну. ЩIэщыгъуэщ журналым папщIэ Бекъан Масирэт игъэхьэзыра, ныбжьыщIэхэр зыгъэгупсысэ псалъэзэблэдзыр.
Журналым и ещанэ къыдэкIыгъуэр зэхуещIыж Налшык къалэм и прогимназие №34-м и 3-нэ «А» классым щIэсхэм ПщащэгъафIэ махуэшхуэм ирихьэлIэу зытрагъэха сурэтымкIэ.
БжьыхьэлI Розэ.
